ஷேக் அப்துல்லாவின் அமைப்பில் “முஸ்லிம்” எனும் பெயர் இருந்தாலும் பல இந்துக்களும் சீக்கியர்களும் கூட இந்த அமைப்பின் தலைமையில் இருந்தனர். எனினும், நேருவின் வேண்டுகோளுக்கு இணங்க இந்த அமைப்பின் பெயர் 1939ல் “ஜம்மு காஷ்மீர் மாநாடு” என மாற்றப்பட்டது. இந்த பெயர் மாற்றம் இரகசிய வாக்கெடுப்பு முறையில் (17 வாக்குகள் ஆதரவாகவும் 3 வாக்குகள் எதிராகவும்) தீர்மானிக்கப்பட்டது என்பது சுவையான தகவல். இந்த அமைப்பின் முக்கிய கோரிக்கைகள் மன்னராட்சி ஒழிக்கப்பட வேண்டும் என்பதும், நிலமற்ற காஷ்மீர் மக்களுக்கு நிலம் பகிர்ந்து அளிக்கப்பட வேண்டும் என்பதும் ஆகும்.